Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2022/C 252/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

DOCUMENT UNIC

„OKTOBERFESTBIER”

Nr. UE: PGI-DE-1034 – 23.8.2012

DOP ( ) IGP (X)

1. Denumirea (denumirile) [a (ale) DOP sau IGP]

„Oktoberfestbier”

2. Statul membru sau țara terță

Germania

3. Descrierea produsului agricol sau alimentar

3.1. Tipul de produs

Clasa 2.1. Bere

3.2. Descrierea produsului căruia i se aplică denumirea de la punctul 1

Bere de fermentație joasă cu:

Densitate originală în %: 13,6-14,0; Tăria alcoolică în % vol.: 5,3-6,6; Culoare (EBC): 6,0-28,0 unități; Substanțe amare (EBU): 16,0-28,0 unități.

Bere de culoare deschisă, aurie, de chihlimbar sau închisă, variind de la un gust cu buchet, foarte bogat, moale sau aromatic de malț, până la un gust ușor de hamei, cu o savoare ușor amară sau puternică, puțin dulce.

Aceste valori fac obiectul toleranțelor prevăzute de lege și recunoscute de autoritățile de control al alimentelor din Bavaria.

Procesul de producție se desfășoară în conformitate cu Legea purității berii din München din 1487, astfel cum este inclusă la articolul 9 alineatul (1) din Legea provizorie privind berea (VorlBierG).

Apa trebuie să provină din zona orașului München, din straturile din terțiar ale câmpiei bogate în pietriș pe care se află orașul. Puțurile adânci din care este extrasă în prezent apa ating o adâncime de aproximativ 140-250 m în funcție de loc. Apa municipală a orașului München nu îndeplinește aceste condiții…

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Ingredientele trebuie să fie următoarele: malț de orz, hamei, drojdie și apă. Apa trebuie să provină din zona orașului München, din straturile din terțiar ale câmpiei bogate în pietriș pe care se află orașul.

3.4. Etape specifice ale producției care trebuie să se desfășoare în aria geografică delimitată

Întregul proces de producție a berii „Oktoberfestbier” trebuie să aibă loc pe teritoriul orașului München. Procesul de producție începe cu malțificarea și plămădirea și se încheie după o perioadă de depozitare de 4-11 săptămâni, în cursul căreia berea „tânără” se îmbogățește pe cale naturală cu acid carbonic și se maturează până când dobândește gustul final.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Berea poartă eticheta de „Oktoberfestbier”. În conformitate cu articolul 12 alineatul (3) din Regulamentul (UE) nr. 1151/2012 coroborat cu articolul 13 alineatul (3) din Regulamentul de punere în aplicare (UE) nr. 668/2014, etichetele poartă simbolul Uniunii asociat cu o IGP, precum și denumirea înregistrată.

4. Delimitarea concisă a ariei geografice

Teritoriul orașului München.

5. Legătura cu aria geografică

Specificitatea ariei geografice

Reputația și specificitatea produsului „Oktoberfestbier” fabricat în interiorul limitelor orașului München sunt rezultatul atât al unei metode de producție tradiționale menținute de-a lungul secolelor, cât și al renumelui excepțional al Oktoberfest din München.

În 1487 a fost adoptată „Legea purității berii din München”. Pe lângă stabilirea ingredientelor berii, legea a precizat, de asemenea, că berea trebuie să fie supusă unei „inspecții a berii” (cunoscută în prezent sub denumirea de control al calității). Această normă se aplică și în prezent, sub forma articolului 9 alineatul (1) din Legea provizorie privind berea (VorlBierG).

O altă caracteristică specifică este utilizarea apei din puțurile adânci din zona orașului München, care provine din straturile din terțiar (până la o adâncime de aproximativ 250 m). După cum se poate observa din partea a 2-a a cărții Geschichte der Spatenbrauerei (Istoria fabricii de bere Spaten) de Fritz Sedlmayr, la mijlocul secolului al XIX-lea, puțurile au fost săpate până la o adâncime de 200 m.

Și în cartea lui Wolfgang Behringer, Löwenbräu, se menționează că puțurile adânci au fost săpate în jurul anului 1900.

Comercializarea la Oktoberfest a berii, cea mai pură băutură existentă la vremea respectivă, a început odată cu primul Oktoberfest din 1810, când s-a menționat deja existența așa-numiților „Traiteuren” (furnizori specializați), care erau autorizați să servească bere și vin [cf. 175 Jahre Oktoberfest (175 de ani de Oktoberfest), publicație comemorativă a orașului München, München 1985 sau „tz” din 16 iulie 2010].

Oktoberfest își are originea în anul 1810, când s-a organizat o cursă de cai pe o pajiște din afara orașului în onoarea căsătoriei dintre Prințul Ludovic I al Bavariei și Prințesa Theresa de Saxa-Hildburghausen. În prezent, sărbătoarea Oktoberfest, pe care localnicii din München o numesc cu afecțiune „Wies’n” (pajiști) are loc în fiecare an între jumătatea lunii septembrie și începutul lunii octombrie, pe aceeași pajiște de 42 de hectare, denumită „Theresienwiese”, situată în mijlocul orașului, pe care încă sunt vizibile semne ale pistei de curse din acea perioadă. Alături de sărbătoarea Oktoberfest, Festivalul Central Agricol, care s-a organizat pentru prima dată în 1811, are loc o dată la 4 ani. În 2010, a avut loc cea de-a 200-a ediție a sărbătorii Oktoberfest și a fost organizată o „secțiune istorică” specială, care a inclus curse de cai și spectacole cu animale. De atunci, această secțiune a fost transformată într-o anumită măsură și redenumită „Oide Wiesn” (Vechea sărbătoare Oktoberfest).

Sărbătoarea Oktoberfest începe în clipa în care primarul în exercițiu al orașului München dă cep primului butoi de „Oktoberfestbier”, o tradiție care a început în 1950 cu primarul de atunci, Thomas Wimmer. Înainte de datul cepului la primul butoi de bere, reprezentanții restaurantelor participă la o paradă până la corturile lor de la sărbătoarea Oktoberfest în trăsuri decorate cu flori, fiind însoțiți de primari și de consilieri, de care trase de cai care transportă personalul care servește la mese și de carele strălucitoare aparținând fabricilor de bere din München. Sosirea reprezentanților restaurantelor și ai fabricilor de bere și momentul când se dă cep primului butoi sunt două evenimente difuzate la scară largă în întreaga lume la televizor și pe internet; la acestea se adaugă cea mai mare paradă de costume și pușcași din lume, care are loc în ziua următoare și este considerată de multe persoane ca fiind punctul culminant al festivităților de deschidere a sărbătorii Oktoberfest.

Reputația mondială actuală a produsului „Oktoberfestbier” se bazează în parte pe faptul că inovațiile în domeniul fabricării berii au fost introduse în stadiu inițial la München, ale având un impact decisiv asupra calității berii. Printre aceste inovații se numără, în special, primul aparat de răcire creat de Carl von Linde în 1873. Aparatul a fost utilizat pentru prima dată într-o fabrică de bere din München, iar succesul său a condus la preluarea sa de către alte fabrici de bere din München și, mai târziu, în întreaga lume, sub forma frigiderelor. Acest aparat era important deoarece permitea pentru prima dată producerea și depozitarea continuă a oricărei cantități dorite de bere de o calitate superioară constantă, indiferent de climă și de temperatura exterioară. A fost posibilă astfel producerea în avans a unor cantități mari de bere pentru evenimente de mare amploare și depozitarea și servirea berii la fața locului, fără a se diminua calitatea acesteia.

Unul dintre factorii-cheie care stau la baza reputației excepționale a produsului „Oktoberfestbier” este faptul că acesta a fost fabricat special pentru sărbătoarea Oktoberfest. Acest produs de calitate ridicată este acum disponibil nu numai la sărbătoarea Oktoberfest, ci și la nivel mondial, fiind comercializat cu o etichetă pe care scrie „Oktoberfestbier”.

Deși orașul München nu a mai promovat sărbătoarea Oktoberfest din 1985, în cadrul unui sondaj oficial la nivel mondial, 91 % dintre respondenți au declarat că erau familiarizați cu Oktoberfest. În acest sens, potrivit unui articol din Frankfurter Allgemeine Sonntagszeitung din 20 octombrie 1997: „Festivalul este atât de internațional! Deși se numește sărbătoarea Oktoberfest de la München, mulți dintre vizitatori vin în mod clar din străinătate, vorbind engleză, italiană, franceză, japoneză și alte limbi mai greu de recunoscut, iar dialectul bavarez autentic nu se face auzit aproape deloc.”

Specificitatea produsului

În această privință, publicația oficială a orașului München, care celebrează cea de-a 200-a aniversare a sărbătorii Oktoberfest, afirmă că „s-a dezvoltat treptat un produs distinctiv «Oktoberfestbier» abia începând cu anul 1872”. În cartea 175 Jahre Oktoberfest 1810 bis 1895 (175 de ani de sărbătoare Oktoberfest 1810-1895), Richard Bauer și Fritz Fenzl afirmă că, în 1872, a fost servită o bere deosebit de puternică, cu densitate originală ridicată. În cartea sa München, Bier, Oktoberfest (München, bere și sărbătoarea Oktoberfest), Hans Glöckle scrie că, la momentul respectiv, locuitorii din München trebuiau să plătească suma mare de 12 crăițari pentru produsul „Oktoberfestbier”; cu toate acestea, în loc să se plângă de preț, aceștia beau berea „respectându-i și apreciindu-i mulțumiți calitatea specială”. Autorul continuă: „Începând din 1872, «Märzen» (Berea de martie), cu densitate originală de 13 % și tărie alcoolică de 4,1 %, a devenit berea sărbătorii Oktoberfest par excellence și și-a păstrat acest statut special până după cel de-al Doilea Război Mondial.” Din 1950 a început să apară o versiune mai ușoară, mai pe gustul celor care participau la sărbătoarea Oktoberfest la momentul respectiv, deși berea de culoarea chihlimbarului cunoaște în prezent o renaștere.

Produsul „Oktoberfestbier” este o bere produsă de fabrici de bere situate în aria geografică, în special pentru sărbătoarea Oktoberfest, unde este servită în cantități considerabile; acest aspect reprezintă o anumită așteptare a consumatorilor. Produsul „Oktoberfestbier” se distinge de alte tipuri de bere de festival datorită apei utilizate, a densității originale minime mai ridicate, de 13,6 %, a densității originale maxime mai scăzute, de 14,0 %, a tăriei alcoolice mai ridicate, de 5,3-6,6 % și a valorii de bază a amărelii mai ridicate, de 16 unități EBC, precum și a valorii maxime a amărelii mai scăzute, de 28 de unități EBC. Ca urmare a valorii maxime de 28 de unități de amăreală, berile nu sunt foarte amare și se caracterizează de obicei printr-un gust corpolent, foarte moale, astfel cum se preferă în sudul Bavariei de zeci de ani.

Metodele de producție bazate pe Legea purității berii din 1487 și experiența și expertiza excepționale acumulate astfel de fabricile de bere situate în aria geografică permit consumatorilor să asocieze „Oktoberfestbier” cu anticiparea unei calități excepționale.

Statutul special și reputația produsului „Oktoberfestbier” sunt recunoscute în Germania și la nivel internațional. Numeroase articole din ziarele europene se referă la sărbătoarea Oktoberfest în legătură mai mult sau mai puțin strânsă cu berea. În 74 de articole din ziare britanice publicate între 1995 și 2012, se specifică des faptul că berea și sărbătoarea Oktoberfest sunt „cele mai cunoscute”, „cunoscute la nivel mondial”, „celebre” etc.”. Unele articole descriu însăși berea. Încă din 1955, Dr Kuballe a scris următoarele într-un articol despre sărbătoarea Oktoberfest în Industrie-Kurier-Düsseldorf: „Dintr-o sărbătoare anuală în principal a orașului München în secolul trecut, festivalul a devenit cel mai mare din Europa.” El mai adaugă: „În broșurile de călătorie din Europa și SUA, este un eveniment dezbătut din ce în ce mai intens care trebuie «trăit» cel puțin o dată.” În 1996, Paul Delany scria în ziarul britanic The Sun: „Vizitatorii celui mai mare festival al berii din lume au dat pe gât aproape nouă MILIOANE de halbe anul trecut. Iar anul acesta, organizatorii celei de-a 163-a ediții a Oktoberfest de la München din Germania se așteaptă ca cei peste șapte milioane de vizitatori să bea și mai mult.” În 2003, Derek Scally de la The Irish Times scria: „... produsul original Oktoberfestbeer. Greu de găsit în afara orașului München, dar merită căutarea.” În 2006, Frankfurter Allgemeine Sonntagszeitung a denumit sărbătoarea Oktoberfest „cel mai mare festival al berii din sistemul solar.” În 2011, același ziar a publicat un articol în care s-a afirmat că „niciun omagiu adus orașului München nu este complet dacă nu se amintește de sărbătoarea Oktoberfest.” Astfel, reiese clar importanța sărbătorii Oktoberfest și, prin urmare, a produsului „Oktoberfestbier” pentru orașul München.

Statutul special al produsului „Oktoberfestbier” se reflectă în operele literare germane și internaționale din multe genuri diferite. Printre exemple se numără Manuale della birra (Manualul berii) și extrase din următoarele cărți: L’Oktoberfest de Munich: portée sociale et politique (Impactul socio-politic al sărbătorii Oktoberfest de la München) de Thomas Landwehrlen, 2005: „... première place la Wiesn-Bier (ou Oktoberfestbier), cette bière spécialement brassée pour l’occasion ...” (... primul loc, Wiesn-Bier sau Oktoberfestbier, o bere produsă special cu această ocazie) și The Oxford Companion to Beer de Oliver Garret și Tom Colicchio, 2011: „În prezent, produsul Spaten Oktoberfestbier se bazează încă în mare parte pe acea rețetă din 1872. În secolul al XIX-lea... o mare parte din malțul de bază din Märzenbier și Oktoberfestbier ...” Următorul text se poate consulta în cartea lui Ben McFarland din 2009, World’s Best Beers – One thousand craft brews from cask to glass: „Din punct de vedere tehnic, berea Oktoberfest autentică poate fi produsă numai între limitele orașului München, de către producătorii de bere care participă la...”.

Superioritatea produsului „Oktoberfestbier” este recunoscută nu numai de fabricile de bere, ci și în presă și în literatură. De exemplu, în anul 2005, ziarul Welt am Sonntag a făcut trimitere la produsul „Oktoberfestbier” în contextul culorilor drapelului național german, al guvernului federal și al culorilor asociate principalelor partide politice din Germania, declarând: „Sâmbătă, când începe sărbătoarea Oktoberfest, ne vom gândi mai mult la bere decât la alegeri.” Iar ulterior: „Atunci, nu va mai domina nici negrul și nici roșul, ci auriul, aurul lichid – cea mai bună bere din Bavaria.” În 2009, într-un articol din ziarul menționat mai sus, produsul „Oktoberfestbier” a fost descris astfel de către consumatorii din întreaga lume: „Berea asupra căreia se îndreaptă privirea întregii lumi”. Apoi, într-un articol din 2011 despre produsul „Oktoberfestbier”, s-a afirmat în mod clar și concis: „Un lucru este clar: toate «Wiesnbiere» produse de fabricile de bere pentru ediția din acest an a Oktoberfest sunt minunate.” Aceste recenzii din presă amintesc de povestea scriitorului Thomas Wolfe legată de vizita sa la Oktoberfest din 1928, în care subliniază superioritatea produsului „Oktoberfestbier”: „Naratorul, la fel de anonim ca admirația și euforia care îl cuprind imediat la Wiesn, trebuie să pună următoarele întrebări pentru a înțelege spectacolul: „«Bere?», am întrebat, «De ce bere?» De ce vin oamenii aici pentru a bea bere? De ce fabricile de bere celebre au construit toate aceste săli, când întregul München este celebru pentru berea sa, iar orașul are sute de taverne cu bere?” Însoțitorul său, Heinrich, a răspuns că are dreptate, dar: „Această bere este «Oktoberfestbier».” Celebrul ziarist specializat în bere, Michael Jackson, a descris, de asemenea, caracterul incomparabil al produsului „Oktoberfestbier” după cum urmează: „«Oktoberfestbier» are o spumă cu dimensiuni alpine și note savuroase de smântână și malț...”.

Legătura cauzală dintre aria geografică și o calitate anume, reputația sau alte caracteristici ale produsului

Tradiția îndelungată de producere a „Oktoberfestbier” pentru festivalul de la München, comercializarea acestei beri la sărbătoarea Oktoberfest, care este celebră și cunoscută în întreaga lume și există de peste 200 de ani, precum și caracterul său special de bere corpolentă, moale, considerat a fi un factor unificator, au făcut din produsul „Oktoberfestbier” o specialitate bine-cunoscută și populară în Germania și la nivel internațional, a cărei reputație, aproape ca un ambasador al orașului München, este indisolubil legată de oraș și de modul de viață al acestuia. Festivalul unde a apărut și se servește celebrul produs „Oktoberfestbier” este cunoscut în întreaga lume.

Una dintre primele trimiteri la faptul că numai berea produsă de fabricile de bere situate în aria geografică putea fi servită la sărbătoarea Oktoberfest apare într-o decizie a autorităților municipale ale orașului cu privire la sărbătoarea Oktoberfest, care s-a aplicat până în 1850. Din seria de lucrări Miscellanea Bavarica Monacensia, ediția nr. 100, intitulată Das Münchner Oktoberfest (sărbătoarea Oktoberfest de la München), povestește pe scurt cum patru restaurante din vecinătatea orașului München nu au avut voie să își vândă berea proprie, fabricată în comuna Tölz (situată la aproximativ 45 km de München), la sărbătoarea Oktoberfest. Numai cele 18 restaurante din München, a căror bere provenea de la fabricile de bere locale din München, au avut permisiunea să își vândă produsele la sărbătoarea Oktoberfest. Cele patru restaurante din vecinătate au primit permisiunea de a-și vinde berea în afara sărbătorii Oktoberfest, la o anumită distanță, în zona Sendlinger Höhe.

Locuitorii orașului München asociază produsul „Oktoberfestbier” cu istoria și tradițiile sărbătorii Oktoberfest, despre care învață încă din școala primară. Astfel, perioada în care are loc sărbătoarea Oktoberfest este descrisă adesea în München ca fiind un adevărat „anotimp”, asemănător acelui „Starkbierzeit” („anotimpul berii tari” din luna martie).

În fiecare an, vizitatorii din întreaga lume se înghesuie la sărbătoarea Oktoberfest pentru a se bucura de această bere specială în atmosfera tradițională. Potrivit orașului München, peste 6 milioane de persoane au participat, în medie, la sărbătoarea Oktoberfest în fiecare dintre cei 10 ani anteriori anului 2010, consumând în medie 6,24 milioane de litri de bere.

Faptul că termenul „Oktoberfestbier” este asociat nu numai cu berea de o anumită calitate, ci și cu orașul München este demonstrat de două sondaje recente realizate în rândul consumatorilor.

Participanților la un sondaj realizat în Germania în 1980 li s-a adresat următoarea întrebare: „Imaginați-vă că primiți o sticlă de bere într-un pub sau de la prieteni, iar pe eticheta de pe sticlă scrie «Bere de la Oktoberfest». Unde ați crede că a fost fabricată berea?” 70 % dintre germanii și 84 % dintre bavarezii participanți la sondaj au răspuns pe loc München.

Un studiu empiric al pieței realizat în Austria în 2008 a constatat că 68,5 % dintre consumatorii ocazionali de bere cunoșteau denumirea „Oktoberfestbier”, iar 53,5 % dintre aceștia asociau termenul cu orașul München.

Importanța pe care o are produsul „Oktoberfestbier” la sărbătoarea Oktoberfest, în orașul München și dincolo de acesta este demonstrată, printre altele, de faptul că prețul unei „Maß” (un pahar de 1 litru) de „Oktoberfestbier” rămâne subiectul unei dezbateri politice în München și în Bavaria, spre deosebire de prețul berii normale.

Într-un articol din Frankfurter Allgemeine Sonntagszeitung din 21 septembrie 2003, Thiemo Heeg a abordat acest fapt, afirmând că „întrebarea cea mai importantă de dinainte de sărbătoarea Oktoberfest de la München este mereu aceeași: cât va costa un litru de bere anul acesta?”. În trecut, aceasta nu a fost mereu o temă de discuție. De exemplu, în 1844, au fost pregătiți pentru intervenție militari în rezervă „bine înarmați”, deoarece în acel an au avut loc proteste împotriva prețului berii și au existat temeri că aceste proteste s-ar putea repeta (revista oficială Wiesn a orașului München, 200 Jahre Oktoberfest, Münchner Merkur și „tz”).

Trimitere la publicarea caietului de sarcini

https://register.dpma.de/DPMAregister/geo/detail.pdfdownload/29500

(1) JO L 343, 14.12.2012, p. 1.